  Туспуктэм: t.me/vladleki Майя Бывальцева Удмуртиысь Владислав Лекомцев суй-пыдзыя сӧсыр спортсменъёс пӧлын куасэн бызьылонъя но биатлонъя Беларусьлэн усьтэм кубоказ ньыль медаль утӥз: кык зарни, одӥг азвесь но одӥг бронза. Ӵошатсконъёс 10-18 тулыспалэ Минскын ортчизы. Со сярысь Россиысь Паралимпи комитетлэн пресс-службаез ивортӥз. 12-тӥ тулыспалэ куасэн бызьылонъя усьтэм эстафетаын Лекомцев Александр Давидовичен, Рушан Миннегуловен но Виталий Малышевен ӵош азвесь медальёс утӥзы. Улосчимы ньылетӥ люкетаз бызиз. Россиысь ик командалы 3 секунд пала гинэ келязы. « Милем ӧжыт гинэ ӧз тырмы, куинь секунд котыр… эх, сюрес кӧня ке кузьгес луысал ке » Владислав Лекоцев, Россилэн сборноезлэн ёзчиез Куасэн бызьылонъя ӵошатсконъёс 13-тӥ тулыспалэ азьланьтӥськизы, спортсменъёс эркын амалэн 10 иськемын кужымзэс мертазы. Татын Владислав Лекомцевлэсь ӝоггес бызисез ӧй вал, солэн – зарни медаль. Виталий Малышев но Рушан Минненгулов 30 секундлэсь трослы кылизы но кыкетӥ но куинетӥ интыосты басьтӥзы. 14-тӥ тулыспалэ эркын амалэн спринтъёс ортчизы. Владислав Лекомцев нош ик нырысетӥ луиз. Биатлонъя ӵошатсконъёс сокем капчи ӧз ортче. 6 иськемъем спринтын Удмуртыись спортсмен 2 мишеньзэ ворсатэк кельтӥз но шонергес ыбылӥськем эшъёсызлы Виталий Малышевлы но Иван Кодлозёровлы 30 секунд пала келяз. Таяз радэ – бронза. 12,5 иськеме нимаз бызёнын Владислав Лекомцев ньыль мишеньзэ ӧз ворса но ньылетӥ инты басьтӥз. Россилэн паралимпи сборнойысьтыз 50 спорстменъёс Минскын оглом 18 зарни, 17 азвесь но 15 бронза медальёс утӥзы. Ватсалом, та дыре Удмуртиысь спортсменъёс Пермь улсовылын ӵошатско ни. Тегъёс: Спорт ВладиславЛекомцев Удмуртия куасэнбызьылон Биатлон  